钦定古今图书集成/明伦汇编/官常典/第637卷 > 顾光远 吴去疾
## 钦定古今图书集成/明伦汇编/官常典/第637卷 > 顾光远 吴去疾

按《明外史循吏传》：“光远，苏州嘉定人。太祖初，擢龙阳
知州，招流亡，祛蠹弊，民赖苏息。越二年，改知泰和州，
龙阳老穉，遮道号泣。既至泰和，知其民好讼难治，乃为长榜，劝谕谆切，民争来观。观已去，不讼者十之二。
其他来讼者，俾思三日，然后投牒。未及三日，去不讼
者又十之六。其真负冤者，始为疏理，悔而愿止者，听
之。”甫两月，民不复讼。吏畏其精敏，亦不敢舞文病民。
境有虎患，时方禁军器，民无以御，诉于光远。光远草
檄告之神，虎为远遁。久之，部内大治，舆人颂之。先光
远知泰和者，安庆吴去疾有惠政，州人语良牧者，必
以二人为举首云。